1Lëë bla xaa fariseo ni lëë bla maestre ley nii no Jerusalén kwey lo Jesús, aan lëë xaa chëb: 2—¿Penak chuuñtsyeydy xpëëdscueeloo nii beeñtsyey pxusykoltoo no nii kawdy xaa deelñee tsadxty ña xaa sinak xñabey xley no? 3Per lëë Jesús chëb: —Kol në dyon nii xsaan do nii xñabey Dios tublad par kuuñtsyey do nii no kik to. 4Porque lëë Dios gon xñee: “Psal pxoosyoo ni xñaal.” Ni lëë gaa Dios xñee nii nonguial kety kchë xaa nii ktsiibtee pxosy o ktsiibtee gaa xñaa. 5Per lëë do xñee nii schilo këb tu xaa lo pxosy o lo xñaa gaa: “Chilody kuñaa to yudar, por lëën kwlookon kchësy nii chaapaa lo Dios.” 6Ni lëë do xñee nii këbsye meñ tiits ko nodre nii kuñ meñ pxosy o xñaa gaa yudar. Aan singo mod lëë do xsaan nii xñabey Dios par kuuñtsyey do nii no kik to. 7Nli gak xtiits Dios nii kwnee profet Isaías worñee chëb xaa: 8Tsiñee xñeesy meñ sootee nli nii xsal meñ naa, per sinidy kik meñ nii ksoob meñ xtitsaa. 9Pe nandy chool meñ lay lon, porque xluuydy meñ xtitsaa, sink nii no kik meñ xluuy meñ. 10Loxsye ngo lëë Jesús kwtsyetsy meñ aan lëë xaa chëb: —Kol jkëëtyag nii kñen lo do ni kol kyeño: 11Ni tu cos nii xtyaaw gon chuñdy xtol meñ, sink kchë tiits yox nii xchoo chuw meñ chuñ xtol meñ. 12Lëë xpëëdscuel Jesús big aan lëë xaa chëb lo Jesús: —¿Pe byeñoo gaa nii blëë xaa fariseo biñ nii kwneel? 13Lëë Jesús chëb: —Nak xaa fariseo sinak yag nii beeñ pnidy Tat Tios nii sob kpaa, lëëw klaats xaa si luw. 14Kol ksaan xaa fariseo, por xñady lo xaa aan chakladzy xaa kluuy xaa nëz lo stu xaa nii xñadyak lo. Aan deelñee kob tu xaa nii xñady lo ña stu xaa nii xñadyak lo chop xaa tsikyab leñ tu kyeech. 15Tsigo lëë Pedre chëb lo Jesús: —Kwnë loo noo dyon xa nak tiits nii chëëboo lo meñ. 16Tsigo lëë Jesús chëb: —¿Pe ni lëë do nayak xyeñdy nii kwnen? 17¿Nandy to nayak nii kchë nii chaw meñ, leñsye meñ chitedyo aan xlyëëdyak lëëw xchoo? 18Per lëë kchë tiits yox nii xchoo chuw meñ gon, leñ styoo meñ xlyaño, aan chuño xtol meñ. 19Porque leñ styoo meñ xlyañ nii lëë meñ kuuñtsyey cos mal, leñ styoo meñ xlyañ nii lëë meñ kuty, leñ styoo meñ xlyañ nii lëë meñ tsoni tsiil xcombañer, ni leñ styoo meñ xlyañ nii lëë meñ kwan, ni leñ styoo meñ xlyañ nii lëë meñ jkëëti, ni leñ styoo meñ xlyañ nii lëë meñ kotsyetsy. 20Kchësy cos re chuñ xtol meñ. Lëdy tol chuñ meñ tsiñee chaw meñ aan xkiibty meñ ña sinak xñabey xley pxusykoltoo meñ. 21Siko pchoo Jesús, lëë xaa si nëz Tiro ni Sidón. 22Aan lëë tu kwnaa Canaán nii no nëz tañ go big lo Jesús aan lëë me chëb: —¡Xey, lii nii sëëdoo lo xtiiy rey David, pkëstyoo naa! Lëë xiñtsyaapaa xsyaknë. No tu kyalbini mal leñ styoo me. 23Per psaldy Jesús me. Por ngo lëë xpëëdscuel xaa chëb lo xaa: —Kwnabtiits dyon pe cos chakladzy me, por xaktyee chuptsyë me nal me xitsy no. 24Tsigo lëë Jesús chëb: —Lo meñ Israelsye nii këtañ si xkyëtañ mëkwxiily pxaal Dioosaa. 25Per lëë kwnaa go big lo Jesús aan lëë me psoxib chëb me: —¡Xey, pkëstyoo naa! 26Lëë Jesús chëb lo me: —Buendyo nii klan kyaxtily lo mëëd par kteedy noo lo mëkw. 27Tsigo lëë me chëb: —Tiitsli, xey, xñeel, per xtop mëkw axte kchë plë nii xlaal xpixwan ma leñ mezh. 28Tsigo lëë Jesús chëb lo me: —Lëë xiñtsyaapoo kyak, por bniladzyoo nii syak me. Aan wor go kazh lëë xiñtsyaap me byak. 29Tsiñee lëë Jesús bi siko lëë xaa ptsiñ chu nistoo Galilea aan lëë xaa kusob tu kik kiy. 30Ndaly meñ kwey laañee sob xaa. Kuni meñ xaa nii xsyëdy ni xaa nii xñady lo, ni kuni meñ xaa nii mank niy, ni kuni meñ ngop, ni kuni meñ kchëlo xaa xsyaknë lo Jesús aan lëë Jesús beeñ kyak kchë xaa xsyaknë go. 31Psee meñ kon meñ nii lëë ngop xñee, ni lëë xaa nii xñady lo chan, ni lëë xaa nii chilody së xsyë. Aan kchësy meñ ptee skizh lo xDios meñ Israel. 32Lëë Jesús kwtsyetsy xpëëdscuel aan lëë xaa chëb: —Xkëstyoon kchë meñ gue, por natse chak tson kpidz nii nche meñ lon aan kindy pe kaw meñ. Aan deelñee ksonëzaa meñ singosy, ntseeb jkyey meñ nëz. 33Lëë xpëëdscuel Jesús chëb: —Per ¿pa kyoxii no nii kaw kchë meñ gue, con ni tu cho nody nu par ksyuuyo? 34Tsigo lëë Jesús chëb: —¿Blak kyaxtily noy do? Aan lëë xaa chëb: —Kadzyo, ni tubtsoon mël wiñ. 35Tsigo lëë xaa kwnabey kwsob meñ lo lyu. 36Aan lëë xaa kwseñ ksa kadzy kyaxtily go ni mël go. Loxsye ptee xaa skizh lo Dios, lëëw beeñ grol xaa, aan lëë xpëëdscuel xaa kwtiisyo lo meñ. 37Kchësy meñ byëly taw aan tsiñee lëë wagw kwlox ptyop kadzy tskwidy kyaxtily byuy. 38Siik tap mily xaapkiy taw aan pkabty kwnaa ni pkabty xaa wiñ. 39Loxsye psonëz Jesús meñ, lëë xaa byëp barkw aan lëë xaa si nëz Magadán.
wol_Latn